Virallinen lehti nro C 362 , 02/12/1996 s. 0253



B4-1243, 1244 ja 1245/96 Päätöslauselma GATT-sopimuksista ensimmäisen vuoden aikana saaduista kokemuksista maatalouden alalla Euroopan parlamentti, joka - ottaa huomioon komission tiedonannon kansainvälisen kaupan maailmanlaajuisesta haasteesta: markkinoille pääsyä koskeva strategia Euroopan unionin osalta (KOM(96)0053), - ottaa huomioon 15. joulukuuta 1994 antamansa päätöslauselman ((EYVL C 18, 23.1.1995, s. 165)) Uruguayn kierroksen päätöksestä ja Maailman kauppajärjestön (WTO) tulevasta toiminnasta, - ottaa huomioon tuloksen, joka saavutettiin julkisessa kuulemistilaisuudessa, jonka maataloutta ja maaseudun kehittämistä käsittelevä valiokunta piti 3. kesäkuuta 1996 GATTin täytäntöönpanosta maatalousalalla, - ottaa huomioon maataloutta ja maaseudun kehittämistä käsittelevän valiokuntansa lausunnon (PE 218.243) taloudellisten ulkosuhteiden valiokunnalle, joka annettiin 3. lokakuuta 1996 Maailman kauppajärjestöstä (WTO), A. katsoo, että viennin asianmukainen toiminta tyydyttävillä hinnoilla ja olosuhteissa, joilla yritykset voivat toimia, hyödyttää lopulta kaikkia perustuottajia sekä vientiä harjoittavissa että muissa jäsenvaltioissa, B. katsoo, että GATTin maataloussopimuksen mukaisesti vientitukia on pienennettävä 21 %:lla volyymista ja 36 %:lla arvosta; että erityisesti volyymin rajoitusta ei voida soveltaa helposti ja että komissio ja hallintokomiteat ovat täytäntöönpanon yhteydessä valinneet erityisesti vientilupajärjestelmän, koska komissio ei antanut laskea korvausten tasoa, kun kysyntä oli suurempi kuin käytettävissä oleva määrä, ja että GATTin yhteydessä määrätystä kuuden vuoden ajasta sovittiin, jotta asteittainen sopeuttaminen olisi mahdollista, C. ottaa huomioon, että yhteisen maatalouspolitiikan päivittäisen hallinnon täytäntöönpano, joka seuraa GATTin maataloussopimusten velvoitteiden täytäntöönpanosta, on lisännyt tuntuvasti hallinnollista ja rahoituksellista rasitusta ja vientiyritysten epävarmuutta, D. ottaa huomioon, että on tärkeää jatkaa maailmankaupan vapauttamista, maatalousala mukaan lukien, mutta tämän on tapahduttava vastuullisen ympäristö-, sosiaali-, talous- ja kehityspolitiikan viitekehyksessä; 1. Tukee komission pyrkimystä, joka on esitetty sen edellä mainitussa tiedonannossa, käyttää enemmän kolmansien maiden markkinoille pääsyn parempia mahdollisuuksia; 2. Hyväksyy komission edellä mainitussa tiedonannossa esittämän lähestymistavan; 3. Pitää toivottavana, että tulevassa, Singaporessa 9. - 13. joulukuuta 1996 pidettävässä Maailman kauppajärjestön ministerikokouksessa Euroopan unioni kiinnittää erityistä huomiota Uruguayn kierroksen sitoumusten noudattamiseen, erityisesti maataloussektorilla; 4. Pyytää komissiota esittämään mahdollisimman pian yksityiskohtaisen selvityksen Maailman kauppajärjestön uusien määräysten noudattamisesta, erityisesti maatalouden osalta, ja korostaa niitä hankaluuksia, joita unionin toimijat ja maanviljelijät joutuvat kohtaamaan; pyytää lisäksi komissiota varmistamaan, että tähän selvitykseen sisällytetään alakohtainen analyysi liittyen erityisesti asianomaisten toimijoiden kohtaamiin vaikeuksiin; tämä analyysi on esitettävä viimeistään kesäkuussa 1997; 5. Pyytää komissiota käynnistämään aktiivisemman maataloustuotteiden ja elintarvikkeiden vientipolitiikan, unionissa tehtyjen maatalousalan sitoumusten mukaisesti, ja hyödyntämään kaikki mahdollisuudet tuettuun ja tukemattomaan vientiin, jotta voidaan säilyttää unionin osuus maailmankaupasta; 6. Pyytää neuvostolta, että Singaporessa tehdään kattava selvitys, ei vain tuontijärjestelmästä, vientituista ja sisäisistä tuista, vaan myös maatalousuudistuksen elintarvikkeiden nettotuojamaille aiheuttamista vaikutuksista; 7. Pyytää neuvostoa vahvistamaan toivomuksensa siitä, että ympäristöongelmat otetaan paremmin huomioon Maailman kauppajärjestössä, ja pyytää Singaporen konferenssia laajentamaan toimeksiantoa, jonka se on antanut kauppa- ja ympäristökomitealle, josta tulisi tehdä pysyvä, jotta taattaisiin, että Maailman kauppajärjestön määräykset ovat yhteensopivia kestävän kehityksen kanssa; 8. Arvioi, että useilla aloilla Codex Alimentariuksen sääntöjä ei tule pitää Euroopan unionin hyväksyminä ja että unionin tulee selkeästi varata itselleen oikeus soveltaa tiukempia sääntöjä; 9. Pitää välttämättömänä, että komissio määrittelee pikaisesti strategisen lähestymistavan vuodelle 1999 suunniteltuja monenvälisiä neuvotteluja silmällä pitäen; 10. Pyytää komissiota kiireellisesti laatimaan tutkimuksen liitännäistoimenpiteiden mahdollisuuksista, kuten vienninedistämisen talousarvion käyttöönotosta ja vientitukijärjestelmää täydentävän vientiluottojen vakuutusjärjestelmän käyttöönotosta; 11. Toteaa, että joissakin kolmansissa maissa erityisesti joidenkin tuotteiden eurooppalainen vienti kärsii tuntuvasti siitä, että on otettu käyttöön tariffijärjestelmä ja että käytetään ns. «suojalauseketta», ja pyytää komissiota ryhtymään asianmukaisiin toimiin, jotta Euroopan tuontiosuus näillä markkinoilla voitaisiin säilyttää; 12. Painottaa sitä, että komission eri asianomaisten osastojen (PO I, III ja VI) yhteinen toiminta on olennaisen tärkeää EU:n osuuden säilyttämiseksi maataloustuotteiden maailmanmarkkinoilla; 13. Kehottaa puhemiestään välittämään tämän päätöslauselman neuvostolle, komissiolle ja Maailman kauppajärjestölle.